பங்குச் சந்தையில் வெற்றிகரமாக முதலீடு செய்வது எப்படி? முதலீட்டாளர்கள் அத்தனை பேரும் விடை தேடும் கேள்வி இதுதான்..இந்தக் கேள்விக்கு விடை தேடிய பலரும் பல்வேறு விதமான வழிகளில் விடையைக் கண்டுபிடித்துச் சந்தையை வென்றதாகச் சொல்கின்றார்கள்..'ஷேர்மார்க்கெட்டுக்கு எல்லாமே முன்னாடியே தெரியுங்க! அதனாலதான் நாளைக்கு வரப்போற நல்ல செய்தியும், கெட்ட செய்தியும் இன்னைக்கு விலையிலேயே ரிப்ளெக்ட் ஆயிட்டிருக்கு’ என்பவர் விலையே ஷேரின் மதிப்பு என்று நினைப்பவர். ஏனென்றால், விலை சந்தையில் இருக்கின்ற, தெரிந்த மற்றும் தெரியாத செய்திகளை முழுவதுமாக பிரதிபலிக்கின்ற ஒரு விஷயம் என்று தீவிரமாக இவர் நம்புபவர்..இந்த நம்பிக்கையின் காரணமாக இவருக்கு ரிஸ்க் என்பது விலை இறங்குவதுதானே தவிர வேறொன்றுமில்லை. இவரைப் பொறுத்தவரை, விலை இறக்கத்திலிருந்து இவரைக் காப்பாற்றிக் கொள்ளும் வழிதான் மிக மிக முக்கியம். அதைத் தேடியலைந்து ஒரு தாத்பரியத்தைக் கண்டுபிடித்தார்..இவருடைய பிரச்னைதான் என்ன? ஒரு ஷேரை வாங்கி வைத்திருக்கிறார். எதிர்பார்த்த அளவில் அதன் விலை ஏறவில்லையென்றால் லாபக்குறைவு வரும். மாறாக வாங்கிய விலையை விட இறங்கினால் நஷ்டம். எதிர்பார்த்த லாபமும் குறையாமல் அல்லது நஷ்டம் வராமல் இருக்க வேண்டும் என்றால் என்ன செய்ய வேண்டும் என்பதுதான் இவருடைய கவலை..அந்த கவலைக்கு மருந்து, கையிலிருக்கும் ஷேர் இறங்கும்போது எந்த ஷேர் ஏறுகின்றது என்பதைப் பார்த்து ஒன்றுக்கொன்று எதிர்மறையாகச் செயல்படும் ஷேர்களை சரியான விகிதத்தில் வாங்கிப் போடுவதுதானே! இந்த செயலை பல்வேறு கணக்குகளைப் போட்டுச் செய்யும் முதலீட்டாளரின் பெயர் போர்ட்ஃபோலியோ இன்வெஸ்டர்.